Kito Albin
Kito Albin (němsce Christian Albin; * 25. julija 1802 w Jasenju, † 11. julija 1888 w Gorjenowje) bě delnjoserbski ewangelski farar a spisaćel nabožinskich spisow.
Narodźi so jako syn bura w mjeztym wotbagrowanym Jasenju pola Grodka a wopytowaše gymnazij w Choćebuzu. Potom studowaše w Hali nad Solawu ewangelsku teologiju. Wot 1828 do 1884 skutkowaše při Gorjenowskej cyrkwi, najprjedy jako pomocny a wot 1833 jako hłowny farar. 1884 poda so na wuměnk.
W lěće 1850 słušeše Albin k załožerjam Serbskeho towarstwa za Delnju Łužicu, w kotrehož nadawku přełoži srjedźowěkowsku němsku stawizničku Źiwne tšojenje tego bogego Heinricha (Chośebuz 1850), štož płaći jako jedyn z prěnich pospytow wudawanja swětneje prozy w delnjoserbšćinje. 1863 wozjewi w němskorěčnej nowinje Der Schulfreund někotre delnjo- a hornjoserbske přisłowa z namołwu, tute we wučbje sobu wobkedźbować. 1868 bě wobdźěleny při wudaću delnjoserbskeje biblije. Jako rukopis zawostaji wobšěrnu chroniku Gorjenowskeje wosady a zběrku swojich prědowanjow.
ŽórłoWobdźěłać
- Gerat Hančka: Albin, Kito. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 27
min_Latn szl_Latn szl_Latn szl_Latn szl_Latn szl_Latn